,REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

12 Broj: 06-2/249-12

2. novembar 2012. godine

B e o g r a d

ZAPISNIK

16. SEDNICE ODBORA ZA FINANSIJE, REPUBLIČKI BUDžET

I KONTROLU TROŠENjA JAVNIH SREDSTAVA

ODRŽANE 1. NOVEMBRA 2012. GODINE

 Sednica je počela u 10,10 časova.

 Sednicom je predsedavala Vesna Kovač, predsednik Odbora.

 Sednici su prisustvovali Radojko Obradović, zamenik predsednika Odbora i članovi Odbora: Zoran Antić, Veroljub Arsić, Zoran Kasalović, Žika Gojković, mr Božidar Đelić, dr Milorad Mijatović, Vojislav Vujić, Đorđe Stojšić, Zoltan Pek, Dragan Tomić i Momo Čolaković, i zamenici članovi Odbora: Mirjana Marjanović i Zoran Pralica.

 Sednici nisu prisustvovali članovi Odbora: Bojan Đurić i dr Mirko Cvetković.

 Sednici su prisustvovali narodni poslanici Srđan Miković i dr Vladimir Marinković, zamenik člana Odbora.

 Sednici je prisustvovala dr Jorgovanka Tabaković, guverner Narodne banke Srbije.

 Na predlog predsednika, Odbor je većinom glasova (10 za) usvojio sledeći

D n e v n i r e d

* Usvajanje zapisnika 12, 13, 14. i 15. sednice Odbora za finansije,

republički budžet i kontrolu trošenja javnih sredstava;

 1. Razmatranje Predloga zakona o izmenama i dopunama Zakona o Narodnoj banci Srbije (broj 011-3480/12 od 30.oktobra 2012. godine), u načelu.

 Pre prelaska na tačku utvrđenog dnevnog reda, Odbor je većinom glasova (devet za) usvojio zapisnike 12, 13, 14. i 15.sednice Odbora.

**Prva tačka dnevnog reda** – Razmatranje Predloga zakona o izmenama i dopunama Zakona o Narodnoj banci Srbije, u načelu.

 U diskusiji su učestvovali: Božidar Đelić, Radojko Obradović, Dragan Tomić, Momo Čolaković, Milorad Mijatović i Jorgovanka Tabaković.

 U uvodnom izlaganju, Jorgovanka Tabaković se izvinila članovima Odbora što je zbog izmene Zakona prekinuta tekuća sednica Narodne skupštine. Istakla je, da je problem u velikoj meri nastao zbog nepreciznog prevoda termina koji se koriste u Zakonu o Narodnoj banci Srbije. Guverner je naglasila da se ovim izmenama i dopunama Zakona uvodi stepenovanje mandata funkcionera u Savetu guvernera Narodne banke Srbije i viceguvernera, a reguliše se i pravni status funkcionera koji se razrešavaju dužnosti odlukom Narodne skupštine.

 Božidar Đelić je konstatovao da je način donošenja ovog zakona poražavajući i da se najnovijim izmenama Zakona vraćamo na rešenja koja su pre tri meseca ukinuta. Prema njegovim saznanjima, Srbija je jedina zemlja u svetu koja dva puta u istoj godini menja zakon o Centralnoj banci, što pokazuje visok stepen neozbiljnosti kod izglasavanja ovakvih zakonskih rešenja i šalje lošu poruku potencijalnim stranim i domaćim partnerima i investitorima. On je tražio od guvernera da Narodnoj skupštini dostavi prepisku koju je Narodna banka Srbije imala sa predstavnicima Evropske Komisije i MMF-om, jer ta prepiska ne bi trebala da budu nikakva tajna, a poslanici bi dobili uvid u stvarne primedbe ovih institucija na rad Narodne banke Srbije. Po njemu, ono što je nedopustivo je, da je Jorgovanka Tabaković jedini guverner Centralne banke u svetu, koja je istovremeno i zamenik predsednika vladajuće stranke, što dovoljno i nedvosmisleno govori o politizaciji Narodne banke Srbije od strane vladajuće većine.

 Jorgovanka Tabaković je odgovorila da je umesto prepiski koja se traži, bolje pogledati Kursnu listu i na taj način sagledati rezultate novog rukovodstva Narodne banke Srbije i uporedi ga sa rezultatima prethodnog rukovodstva.

 Radojko Obradović se zahvalio Jorgovanki Tabaković što je kao predstavnik predlagača došla u Odbor Narodne skupštine čiji je član bila donedavno, da obrazloži Predlog zakona o izmenama i dopunama Zakona o Narodnoj banci Srbije. On je komentarisao predložene izmene člana 10. Predloga zakona, koji se tiču pravne zaštite razrešenih funkcionera Narodne banke Srbije.

 Dragan Tomić je istakao da je neprimereno govoriti o Jorgovanki Tabaković da je neko ko ima dvojnu funkciju, da je veoma kratako vreme koje je provela na čelu Centralne banke, ali da javnost najbolje vidi da je ona kao guverner apsolutno posvećena radu u Narodnoj banci Srbije.

 Momo Čolaković je istakao da će njegova poslanička grupa podržati Predlog zakona o izmenama i dopunama Zakona o Narodnoj banci Srbije, pre svega, jer Zakon štiti prava korisnika usluga finansijskog lizinga i dobrovonjnih penzionih fondova. Takođe, on je naglasio da je posebno dobro zakonsko rešenje kojim se Zavod za izradu novčanica stavlja pod upravu i kontrolu Narodne banke Srbije i smatra da ove izmene u Zakonu, u celini idu u pravcu evropskih integracija.

 Milorad Mijatović se kritički osvrnuo na činjenicu da je Zakon o Narodnoj banci Srbije dva puta menjan u kratkom roku, ali je rekao da je ovaj Predlog zakona prihvatljiv i da će ga njihova poslanička grupa podržati.

 Nakon diskusije, Odbor je većinom glasova (devet za, dva protiv) odlučio da prihvati Predlog zakona o izmenama i dopunama Zakona o Narodnoj banci Srbije, u načelu.

 Za izvestioca Odbora na sednici Narodne skupštine određena je Vesna Kovač, predsednik Odbora.

 Sednica je završena u 10,45 časova.

Tonski snimak 16. sednice Odbora za finansije, republički budžet i kontrolu trošenja javnih sredstava je sastavni deo ovog zapisnika.

 za SEKRETAR ODBORA PREDSEDNIK ODBORA

 Dragica Krstić-Purešević Vesna Kovač